KOŠICE. René (21) a Michal (19) z okresu Košice – okolie sa na Tabakovej ulici v Čani vlámali do plechovej búdy pri rodinnom dome.
Ukradli 20 metrov elektrického kábla, 60 metrov elektroinštalačných káblov a tri predlžovacie káble. Tie potom pri úteku z miesta činu vyhodili do močiara pri Geči.
Majiteľke spôsobili škodu za viac ako 200 eur. Ďalšou vypátranou dvojicou je 21-ročný Marek a iba 17-ročný René z okresu Košice – okolie. Obaja čelia obvineniu z prečinov krádeže a porušovania domovej slobody.
"Dvojica mladíkov má na svedomí viacero krádeží v obci Rankovce (okres Košice – okolie). V priebehu októbra sa vlámali do troch rodinných domov, z ktorých si odniesli peniaze, zlato, mobily, vodovodné čerpadlá a kovové spojky na lešenie," vraví hovorca polície Alexander Szabó.
Trom majiteľom spôsobili škodu 500 eur. V prípade dokázania viny im hrozí až dvojročné väzenie, u mladistvého sa trestná sadzba znižuje na polovicu.